*Tämä artikkeli käsittelee vuoden 1971 elokuvaa, joka pohjautuu samannimiseen Maastamuuttajat-kirjasarjaan. Vuoden 2021 elokuva pohjautuu samaan kirjasarjaan.*

**Maastamuuttajat** (ruots. *Utvandrarna*) on vuonna 1971 ensi-iltansa saanut ruotsalainen draamaelokuva, jonka on ohjannut Jan Troell. Elokuva pohjautuu Vilhelm Mobergin kirjoihin *Maastamuuttajat* ja *Uuteen maahan*, jotka ovat kaksi ensimmäistä teosta neliosaisesta *Maastamuuttajat*-kirjasarjasta. Elokuva sai viisi Oscar-ehdokkuutta ja voitti kaksi Golden Globe -palkintoa.

Elokuvan tarinassa kuvataan ruotsalaisperheen muuttoa siirtolaisina Ruotsista Yhdysvaltoihin. Maastamuuttajien jatko-osa *Raivaajat* (1972) keskittyy seuraamaan saman perheen elämää uudessa kotimaassaan.

Juoni
-----

Elokuvassa seurataan 1800-luvun puolessa välissä Smålannissa elänyttä Nilssonin perhettä, joka muuttaa paremman elämän toivossa siirtolaisina Ruotsista Minnesotaan, Yhdysvaltoihin. Tarinan alussa kuvataan perheen kokemia vaikeuksia Ruotsissa, jossa perheen jäsenet elävät torppareina, renkeinä ja piikoina. Köyhyyden, nälän ja traagisten vastoinkäymisten myötä perhe päättää lähteä vaaralliselle matkalle kohti uutta maailmaa. Myöhemmin elokuvassa kuvataan perheen ja heidän tuttaviensa pitkää matkaa, jota taitetaan purjelaivalla yli Atlantin valtameren ja läpi Amerikan mantereen muun muassa rautateillä.

Näyttelijät
-----------

|  |  |  |
| --- | --- | --- |
|   Max von Sydow   | … |   Karl-Oskar Nilsson
  |
|   Liv Ullmann   | … |   Kristina Nilsson, Karl-Oskarin vaimo
  |
|   Eddie Axberg   | … |   Robert Nilsson, Karl-Oskarin veli
  |
|   Allan Edwall   | … |   Danjel, saarnamies ja Kristinan eno
  |
|   Pierre Lindstedt   | … |   Arvid, renki
  |
|   Monica Zetterlund   | … |   Ulrika, entinen huora
  |
|   Hans Alfredson   | … |   Jonas Petter
  |

Palkinnot
---------

Maastamuuttajat-elokuvan ohjaaja Jan Troell
Maastamuuttajat sai yhteensä viisi Oscar-ehdokkuutta. Se oli ehdolla parhaan elokuvan, parhaan vieraskielisen elokuvan, parhaan naispääosan (Liv Ullmann), parhaan ohjauksen (Jan Troell) ja parhaan sovitetun käsikirjoituksen (Bengt Forslund, Jan Troell) palkintosarjoissa. Oscar-ehdokkuuksista vieraskielisen elokuvan palkinnon ehdokkuus tuli vuonna 1972, mutta muut ehdokkuudet vasta laajamittaisen elokuvateatterilevityksen jälkeen vuonna 1973. Elokuva ei ehdokkuuksista huolimatta voittanut yhtään Oscar-palkintoa.

Maastamuuttajat voitti vuonna 1973 parhaan vieraskielisen elokuvan ja  parhaan draamaelokuvan naispääosan (Liv Ullman) Golden Globe-palkinnot. Kotimaassaan Maastamuuttajat voitti ilmestymisvuotenaan parhaan elokuvan Guldbagge-palkinnon. Vuotta myöhemmin Eddie Axberg voitti parhaan miespääosan Guldbaggen roolisuorituksistaan Maastamuuttajissa ja Raivaajissa. Suomessa Jan Troell voitti vuonna 1972 elokuvillaan Maastamuuttajat ja Raivaajat ulkomaisen elokuvantekijän Jussi-palkinnon.

Lähteet
-------

1. ↑  The 44th Academy Awards|1972 *Oscars.org | Academy of Motion Picture Arts and Sciences*. Viitattu 18.10.2015.
2. ↑  The 45th Academy Awards|1973 *Oscars.org | Academy of Motion Picture Arts and Sciences*. Viitattu 18.10.2015.
3. ↑  Utvandrarna (1971) Awards *The Swedish Film Database*. Viitattu 18.10.2015. en-GB
4. ↑  Jussi-voittajat *www.jussit.fi*. Filmiaura. Viitattu 2.2.2019.

Aiheesta muualla
----------------

* *Maastamuuttajat* Internet Movie Databasessa. (englanniksi)
* *Maastamuuttajat* Elonet.